b"\n_START_ARTICLE_\nHelge Tramsen\n_START_SECTION_\nRetsmediciner og udsendt til Katyn\n_START_PARAGRAPH_\nHan var s\xc3\xb8n af t\xc3\xb8mmerhandler Andreas Tramsen (d\xc3\xb8d 1932) og hustru, kommunel\xc3\xa6rerinde Helga f\xc3\xb8dt Henriksen (d\xc3\xb8d 1933), blev student fra Vestre Borgerdydskole 1929 og tog medicinsk eksamen 1936. Tramsen blev reservel\xc3\xa6ge i S\xc3\xb8v\xc3\xa6rnet samme \xc3\xa5r og gennemgik almindelig hospitalsuddannelse 1937-40. 1941 blev han prosektor og videnskabelig assistent ved Retsmedicinsk Institut og var medlem af den internationale videnskabelige kommission 1943 til unders\xc3\xb8gelse af Katyndrabene. Oprindeligt var det den danske professor Knud Sand, der skulle have v\xc3\xa6ret af sted til Katyn. Han overlod imidlertid opgaven til sin unge assistent, som blev st\xc3\xa6rkt m\xc3\xa6rket af den uhyggelige retmedicinske opgave. I 1962 gav han sit eneste interview om h\xc3\xa6ndelsen til Radio Free Europe.\n_START_SECTION_\nModstandsarbejde og f\xc3\xa6ngsling\n_START_PARAGRAPH_\nSamtidig var Tramsen modstandsmand i Holger Danske. 28. juli 1944 blev han arresteret af Gestapo, indsat i Shellhuset og udsat for tortur af Ib Birkedal Hansen og kom derfra til Vestre F\xc3\xa6ngsel og dern\xc3\xa6st i Fr\xc3\xb8slevlejren. 21. april 1945 blev han l\xc3\xb8sladt.\n_START_SECTION_\nEfter krigen\n_START_PARAGRAPH_\nVed sin anholdelse i 1944 havde han mistet sit job som prosektor. Da han afsl\xc3\xb8rede at Stalin og dermed Kommunisterne stod bag Katynmassakren havde han sv\xc3\xa6rt ved at f\xc3\xa5 sit gamle job tilbage. Danmarks Kommunistiske Parti (DKP) havde dengang stor politisk indflydelse i Danmark. _NEWLINE_I stedet blev han reservekirurg ved K\xc3\xb8benhavns Milit\xc3\xa6rhospital 1945-47 (hvor han ogs\xc3\xa5 havde arbejdet 1944) og 1. assistent ved K\xc3\xb8benhavns Kommunehospital, kirurgisk poliklinik 1945. 1947 blev han overl\xc3\xa6ge i S\xc3\xb8v\xc3\xa6rnet og var stabsl\xc3\xa6ge i Forsvarets L\xc3\xa6gekorps 1959-73. Han kom i nummer i reserven 1974._NEWLINE_Han var ogs\xc3\xa5 korpsl\xc3\xa6ge ved K\xc3\xb8benhavns Brandv\xc3\xa6sen 1955-70, praktiserende l\xc3\xa6ge ved k\xc3\xb8benhavnske sygekasser 1947, l\xc3\xa6rer ved Danmarks H\xc3\xb8jskole for Legems\xc3\xb8velser, tillidsl\xc3\xa6ge for Arbejdernes Samariterforbund 1940 og personalel\xc3\xa6ge ved A/S De forenede Vagtselskaber 1966.\n_START_SECTION_\nJutlandia\n_START_PARAGRAPH_\nHelge Tramsen var hospitalschef p\xc3\xa5 hospitalsskibet Jutlandia i Koreakrigen 1953.\n_START_SECTION_\nTillidshverv\n_START_PARAGRAPH_\nHan var medlem af repr\xc3\xa6sentantskabet for Foreningen af Yngre L\xc3\xa6ger 1936-46, formand for Danske milit\xc3\xa6rl\xc3\xa6gers organisation 1953-68, for Danske bedriftsl\xc3\xa6gers organisation 1955 og for Dansk Milit\xc3\xa6rmedicinsk Selskab 1965-69, var censor ved Den Almindelige Danske L\xc3\xa6geforenings massagekursus fra 1941 og medlem af Dansk R\xc3\xb8de Kors' f\xc3\xb8rstehj\xc3\xa6lpskomit\xc3\xa9 1954. _NEWLINE_Han blev gift 27. november 1971 med Alice M. Lind (f\xc3\xb8dt 31. juli 1925 i Kalundborg)."